Wel syni Foorschigsmetood all mee Verbraitig gfunde het, het er anne 1930 uf eme internazionaal Botanikerkongrässe z Cambridge mit Unterstitzig vu Frynd un Kolleege us dr Schwyz, vu Frankrych, Holland un Poole d Foorschigsstazioon Station Internationale de Géobotanique Mediterranéenne et Alpine („SIGMA“) grindet. D Grindigsmitgliider sin näb em Braun-Blanquet dr Auguste Chevalier (Eerebresidänt), dr Jules Pavillard (Bresidänt), dr Pierre Allorge (Vizebresidänt), dr René Verriet de Litardière (Generaalsekreteer) un dr Aimé Luquet (Assischtänt vum Generaalsekreteer un Schatzmaischter) gsii. Dr Braun-Blanquet sälber isch Diräkter vu dr Stazioon woore, was er au bis zue sym Dood bliiben isch. Dr schottisch Sozioloog un Botaaniker Sir Patric Geddes het fir d SIGMA in sym neie College des Ecossais uf der Colombiere, wu doodmool no usserhalb vu Montpellier gläägen isch, am Stadtrand zmitts in dr Garrigue, Ryym z Verfiegig gstellt. Noch em Dood vum Geddes het d Stazioon anne 1937 dank ere grooßziigige Spänd vum Fritz Alleman von Albertini (1895–1971) in e grooß alt Landhuus mit Gaarte un Nääbegebei an dr Rue du Pioch de Boutonnet chenne umzie, au dr Braun-Blanquet isch mit syre Familie in där alt Herrschaftssitz zooge. D SIGMA isch bal zue me Zäntrum vu dr kontinentaal-europäische Vegetazioonskund woore, Geobotaanikerne un Gebotaaniker us vyyl europäische Länder sin doohäär chuu go vum Braun-Blanquet leere un mitenander dischpetiere. Anne 1931 het s scho 11 Aarbetsblätz gee, wu Foorscher*ne us siibe Staat gmietet ghaa hän, us dr Schwyz, vu Dytschland, us dr Tschechoslowakai, vu Indie, us dr Niiderlande, vu Poole un vu Rumäänie. Ai Grund fir sy Erfolg in dr Pflanzesoziology isch au dr perseenli Karakter vu iim un syyre Frau gsii: Si hän alli Bsuecher*ne mit ere häärzlige Gaschtfryndschaft ufgnuu. Anne 1938 isch d SIGMA zum wisseschaftlige Zäntrum vu dr neie internazionaale Verainigung fir Pflanzesoziology woore.